Komisjoni otsus,

5. detsember 1997,

millega tunnistatakse põhimõtteliselt täielikuks üksikasjaliku läbivaatuse jaoks esitatud toimikud, pidades silmas toimeainete CGA 245704, flasasulfuroon, Spodoptera exigua nukleaarse polühedroosi viirus, imasosulfuroon, pümetrosiin ja sulfosulfuroon kandmist taimekaitsevahendite turuleviimist käsitleva nõukogu direktiivi 91/414/EMÜ I lisasse

(EMPs kohaldatav tekst)

(97/865/EÜ)

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse nõukogu 15. juuli 1991. aasta direktiivi 91/414/EMÜ taimekaitsevahendite turuleviimise kohta, [1] viimati muudetud direktiiviga 97/57/EÜ, [2] eriti selle artikli 6 lõiget 3,

ning arvestades, et:

direktiiviga 91/414/EMÜ (edaspidi "direktiiv") nähakse ette ühenduses lubatud, taimekaitsevahenditesse lisatavate toimeainete loetelu täiendamine;

taotlejad on esitanud liikmesriikide asutustele toimikud kuue toimeaine kohta nende kandmiseks direktiivi I lisasse;

Novartis Crop Protection AG esitas 15. oktoobril 1996 Prantsuse ametiasutustele toimiku toimeaine CGA 245704 kohta;

ISK Biosciences esitas 16. detsembril 1996 Hispaania ametiasutustele toimiku toimeaine flasasulfuroon kohta;

Biosys esitas 12. juulil 1996 Hollandi ametiasutustele toimiku toimeaine Spodoptera exigua nukleaarse polühedroosi viirus kohta;

Urania Agrochem GmbH esitas 27. juunil 1996 Saksamaa ametiasutustele toimiku toimeaine imasosulfuroon kohta;

Novartis Crop Protection AG esitas 4. septembril 1996 Saksamaa ametiasutustele toimiku toimeaine pümetrosiin kohta;

Monsanto esitas 24. aprillil 1997 Iirimaa ametiasutustele toimiku toimeaine sulfosulfuroon kohta;

nimetatud ametiasutused on edastanud komisjonile toimikute täielikkust käsitleva esimese läbivaatuse tulemused, pidades silmas direktiivi II lisaga ja vähemalt ühe asjaomast toimeainet sisaldava taimekaitsevahendi puhul III lisaga ettenähtud andmete ja teabega seotud nõudeid; seejärel edastasid taotlejad toimiku artikli 6 lõike 2 kohaselt komisjonile ja teistele liikmesriikidele;

flasasulfurooni, Spodoptera exigua nukleaarse polühedroosi viirust ja pümetrosiini käsitlevad toimikud edastati alalisele taimetervise komiteele 29. mail 1997;

toimeainet CGA 245704 käsitlev toimik edastati alalisele taimetervise komiteele 19. juunil 1997;

imasosulfuraani ja sulfosulfurooni käsitlevad toimikud edastati alalisele taimetervise komiteele 11. juulil 1997;

direktiivi artikli 6 lõikega 3 nähakse ette toimiku kinnitamine ühenduse tasemel, et seda võiks käsitada direktiivi II lisaga ja vähemalt ühe asjaomast toimeainet sisaldava taimekaitsevahendi puhul III lisaga ettenähtud andmete ja teabega seotud nõuetele põhimõtteliselt vastavana;

selline kinnitamine on vajalik toimiku üksikasjaliku läbivaatuse võimaldamiseks ja selleks, et liikmesriikidel oleks võimalik anda kõnealust toimeainet sisaldavate taimekaitsevahendite jaoks ajutisi lube vastavalt direktiivi artikli 8 lõikes 1 sätestatud tingimustele, eriti vastavalt tingimusele, mis käsitleb toimeaine ja taimekaitsevahendi üksikasjalikku hindamist direktiivi nõuete kohaselt;

selline otsus ei välista, et taotlejalt võib nõuda täiendavaid andmeid või teavet, kui üksikasjaliku läbivaatuse jooksul ilmneb, et need on vajalikud otsuse tegemiseks;

liikmesriigid ja komisjon on kokku leppinud, et Prantsusmaa jätkab toimeainet CGA 245704 käsitleva toimiku, Hispaania flasasulfurooni käsitleva toimiku, Holland Spodoptera exigua nukleaarse polühedroosi viirust käsitleva toimiku, Saksamaa imasosulfurooni ja pümetrosiini käsitlevate toimikute ning Iirimaa sulfosulfurooni käsitleva toimiku üksikasjalikku läbivaatust;

Prantsusmaa, Hispaania, Holland, Saksamaa ja Iirimaa edastavad komisjonile läbivaatuste tulemused, kõnealuste toimeainete loetelusse kandmist või kandmata jätmist käsitlevad soovitused ning sellega seotud tingimused võimalikult kiiresti, hiljemalt ühe aasta jooksul; pärast kõnealuse aruande saamist jätkatakse üksikasjalikku läbivaatust alalise taimetervise komitee raames koos kõikide liikmesriikide ekspertidega;

käesoleva otsusega ettenähtud meetmed on kooskõlas alalise taimetervise komitee arvamusega,

ON VASTU VÕTNUD KÄESOLEVA OTSUSE:

Artikkel 1

Võttes arvesse kavandatud kasutusotstarvet, vastavad järgmised toimikud põhimõtteliselt II lisaga ja vähemalt ühe asjaomast toimeainet sisaldava taimekaitsevahendi puhul III lisaga ettenähtud andmete ja teabega seotud nõuetele:

1. ISK Biosciences poolt komisjonile ja liikmesriikidele esitatud toimik, mis käsitleb toimeaine flasasulfuroon kandmist direktiivi 91/414/EMÜ I lisasse ja mis on edastatud alalisele taimetervise komiteele 29. mail 1997.

2. Biosys’i poolt komisjonile ja liikmesriikidele esitatud toimik, mis käsitleb toimeaine Spodoptera exigua nukleaarse polühedroosi viirus kandmist direktiivi 91/414/EMÜ I lisasse ja mis on edastatud alalisele taimetervise komiteele 29. mail 1997.

3. Novartis Crop Protection AG poolt komisjonile ja liikmesriikidele esitatud toimik, mis käsitleb toimeaine CGA 245704 kandmist direktiivi 91/414/EMÜ I lisasse ja mis on edastatud alalisele taimetervise komiteele 19. juunil 1997.

4. Urania Agrochem GmbH poolt komisjonile ja liikmesriikidele esitatud toimik, mis käsitleb toimeaine imasosulfuroon kandmist direktiivi 91/414/EMÜ I lisasse ja mis on edastatud alalisele taimetervise komiteele 11. juulil 1997.

5. Novartis Crop Protection AG poolt komisjonile ja liikmesriikidele esitatud toimik, mis käsitleb toimeaine pümetrosiin kandmist direktiivi 91/414/EMÜ I lisasse ja mis on edastatud alalisele taimetervise komiteele 29. mail 1997.

6. Monsanto poolt komisjonile ja liikmesriikidele esitatud toimik, mis käsitleb toimeaine sulfosulfuroon kandmist direktiivi 91/414/EMÜ I lisasse ja mis on edastatud alalisele taimetervise komiteele 11. juulil 1997.

Artikkel 2

Käesolev otsus on adresseeritud liikmesriikidele.

Brüssel, 5. detsember 1997

Komisjoni nimel

komisjoni liige

Franz Fischler

[1] EÜT L 230, 19.8.1991, lk 1.

[2] EÜT L 265, 27.9.1997, lk 87.

--------------------------------------------------